**ระเบียบคณะกรรมการสิทธิมนุษยชนแห่งชาติ**

ว่าด้วยเครื่องแบบและการแต่งเครื่องแบบของข้าราชการ พนักงานราชการ

และลูกจ้าง สำนักงานคณะกรรมการสิทธิมนุษยชนแห่งชาติ

พ.ศ. ๒๕๖๑

 โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ

 อาศัยอำนาจตามความในมาตรา ๔๙ (๗) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติ จึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ พ.ศ. ๒๕๖๑”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ในระเบียบนี้

 “สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

 “ข้าราชการ” หมายความว่า ข้าราชการสำนักงานคณะกรรมการสิทธิมนุษยชนแห่งชาติ

 “พนักงานราชการ” หมายความว่า พนักงานราชการตามระเบียบคณะกรรมการสิทธิมนุษยชนแห่งชาติว่าด้วยพนักงานราชการสำนักงานคณะกรรมการสิทธิมนุษยชนแห่งชาติ

 “ลูกจ้าง” หมายความว่า ลูกจ้างตามระเบียบคณะกรรมการสิทธิมนุษยชนแห่งชาติ
ว่าด้วยลูกจ้างสำนักงานคณะกรรมการสิทธิมนุษยชนแห่งชาติ

 ข้อ ๔ เครื่องแบบข้าราชการ ให้มี ๒ ชนิด คือ

 (๑) เครื่องแบบปฏิบัติราชการ มี ๒ ประเภท

 (ก) เครื่องแบบสีกากีคอพับ

 (ข) เครื่องแบบสีกากีคอแบะ

 (๒) เครื่องแบบพิธีการ มี ๕ ประเภท

 (ก) เครื่องแบบปกติขาว

 (ข) เครื่องแบบปกติกากีคอตั้ง

 (ค) เครื่องแบบครึ่งยศ

 (ง) เครื่องแบบเต็มยศ

 (จ) เครื่องแบบสโมสร

 ให้นำกฎสำนักนายกรัฐมนตรีออกตามความในพระราชบัญญัติเครื่องแบบข้าราชการ
ฝ่ายพลเรือนพุทธศักราช ๒๔๗๘ ในส่วนที่กำหนดสำหรับข้าราชการพลเรือนสามัญ มาใช้บังคับกับการแต่งเครื่องแบบของข้าราชการโดยอนุโลม สำหรับอินทรธนูและเครื่องหมายแสดงสังกัด ให้เป็นไป
ตามแบบแนบท้ายระเบียบนี้

 ข้อ ๕ เครื่องแบบพนักงานราชการ ให้มี ๒ ชนิด คือ

 (๑) เครื่องแบบปกติ

 (๒) เครื่องแบบพิธีการ มี ๓ ประเภท

 (ก) เครื่องแบบปกติขาว

 (ข) เครื่องแบบครึ่งยศ

 (ค) เครื่องแบบเต็มยศ

 ให้นำประกาศคณะกรรมการบริหารพนักงานราชการตามระเบียบสำนักนายกรัฐมนตรี
ว่าด้วยพนักงานราชการเกี่ยวกับเครื่องแบบพนักงานราชการ มาใช้บังคับกับการแต่งเครื่องแบบ
ของพนักงานราชการโดยอนุโลม สำหรับอินทรธนูและเครื่องหมายแสดงสังกัด ให้เป็นไปตามแบบ
แนบท้ายระเบียบนี้

 ข้อ ๖ ให้ใช้อินทรธนูสำหรับการแต่งเครื่องแบบของพนักงานราชการดังนี้

 (๑) เครื่องแบบปกติตามข้อ ๕ (๑) ให้ใช้อินทรธนูอ่อน กว้าง ๕.๕ เซนติเมตร ยาว ๙.๕
เซนติเมตร มีแถบกว้าง ๑ เซนติเมตร เว้นระยะห่างระหว่างแถบ ๐.๕ เซนติเมตร มีตราสัญลักษณ์สำนักงานสูง ๒.๕ เซนติเมตร ทำด้วยโลหะสีทอง ประดับบนแถบพื้นสักหลาดสีกากี ติดทับเสื้อเหนือบ่าทั้งสองข้างจากไหล่ไปคอ ตามแบบแนบท้ายระเบียบนี้

 (๒) เครื่องแบบพิธีการตามข้อ ๕ (๒) ให้ใช้อินทรธนูแข็ง ตามแบบแนบท้ายระเบียบนี้

 ข้อ ๗ เครื่องแบบลูกจ้าง ให้มี ๒ ชนิด คือ

 (๑) เครื่องแบบปฏิบัติงาน

 (๒) เครื่องแบบพิธีการ มี ๓ ประเภท

 (ก) เครื่องแบบปกติขาว

 (ข) เครื่องแบบครึ่งยศ

 (ค) เครื่องแบบเต็มยศ

 ให้นำระเบียบสำนักนายกรัฐมนตรีว่าด้วยเครื่องแบบลูกจ้างประจำ มาใช้บังคับกับเครื่องแบบของลูกจ้างโดยอนุโลม สำหรับเครื่องหมายแสดงสังกัด ให้เป็นไปตามแบบแนบท้ายระเบียบนี้

 ข้อ ๘ ให้มีเครื่องหมายแสดงสังกัดเป็นรูปทรงหยดน้ำ ภายในเป็นรูปคนล้อมเป็นวงกลมและรูปมือ มีอุณาโลมและรัศมีอยู่ด้านบน ทำด้วยโลหะโปร่งสีทองไม่มีขอบ ขนาดความสูง ๓ เซนติเมตร
ติดที่คอเสื้อตอนหน้าทั้งสองข้างของเครื่องแบบ ตามแบบแนบท้ายระเบียบนี้

 สำหรับข้าราชการ พนักงานราชการ และลูกจ้างหญิง ให้ติดเครื่องหมายแสดงสังกัดที่คอแบะของเสื้อตอนบนทั้งสองข้าง เหนือแนวเครื่องราชอิสริยาภรณ์

 ข้อ ๙ ข้าราชการ พนักงานราชการ และลูกจ้าง ผู้ซึ่งได้รับพระราชทานเครื่องราชอิสริยาภรณ์
ให้ประดับเครื่องราชอิสริยาภรณ์ได้ตามระเบียบของทางราชการ

 ข้อ ๑๐ ข้าราชการ พนักงานราชการ และลูกจ้าง ผู้ซึ่งได้รับเหรียญเชิดชูเกียรติ เครื่องหมายแสดงความสามารถ เครื่องหมายกิตติมศักดิ์ เข็มแสดงวิทยฐานะ เครื่องหมายหรือเข็มอื่นใด แล้วแต่กรณี ให้ประดับเครื่องหมายหรือเข็มนั้น ตามระเบียบของทางราชการหรือระเบียบของส่วนราชการนั้น ๆ
ตามสมควร

 ข้อ ๑๑ การแต่งเครื่องแบบตามที่กำหนดไว้ในระเบียบนี้ ให้แต่งตามหมายของสำนักพระราชวัง หรือระเบียบ หรือตามที่คณะกรรมการสิทธิมนุษยชนแห่งชาติ หรือเลขาธิการคณะกรรมการสิทธิมนุษยชนแห่งชาติกำหนด ในโอกาสอันควร

 ข้อ ๑๒ ข้าราชการนอกประจำการ ให้ใช้เครื่องแบบและการแต่งเครื่องแบบเช่นเดียวกับข้าราชการประจำการ เว้นแต่ให้ติดเครื่องหมายแสดงสังกัดที่ปกคอเสื้อด้านหน้าข้างซ้าย และเครื่องหมายอักษร นก ทำด้วยโลหะโปร่งสีทองไม่มีขอบ สูง ๒ เซนติเมตร ที่ปกคอเสื้อด้านหน้าข้างขวา

 ข้อ ๑๓ ภายในกำหนดเก้าสิบวันนับแต่วันที่ระเบียบนี้ใช้บังคับ ข้าราชการและพนักงานราชการจะใช้เครื่องหมายแสดงสังกัดตามกฎหมายว่าด้วยเครื่องแบบข้าราชการรัฐสภา หรือกฎหมาย
ว่าด้วยเครื่องแบบพนักงานราชการรัฐสภา แล้วแต่กรณี หรือตามระเบียบนี้ก็ได้

 ข้อ ๑๔ ให้ประธานกรรมการสิทธิมนุษยชนแห่งชาติเป็นผู้รักษาการตามระเบียบนี้

 ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการสิทธิมนุษยชนแห่งชาติเป็นผู้วินิจฉัยชี้ขาด

ประกาศ ณ วันที่ ๑๑ กันยายน พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

**อินทรธนูและเครื่องหมายตำแหน่งบนอินทรธนู**

**ข้าราชการสำนักงานคณะกรรมการสิทธิมนุษยชนแห่งชาติ**

**อินทรธนูเครื่องแบบปกติ และเครื่องแบบพิธีการ**

**พนักงานราชการสำนักงานคณะกรรมการสิทธิมนุษยชนแห่งชาติ**

**อินทรธนูและเครื่องหมายตำแหน่งบนอินทรธนูของเครื่องแบบปกติ**

**พนักงานราชการสำนักงานคณะกรรมการสิทธิมนุษยชนแห่งชาติ**

**เครื่องหมายแสดงสังกัดสำนักงานคณะกรรมการสิทธิมนุษยชนแห่งชาติ**

****

1. ราชกิจจานุเบกษา เล่ม ๑๓๕/ตอนที่ ๗๖ ก/หน้า ๒๒/๒๖ กันยายน ๒๕๖๑ [↑](#footnote-ref-1)